b'\n_START_ARTICLE_\nLitium (l\xc3\xa4\xc3\xa4ke)\n_START_PARAGRAPH_\nLitiumyhdisteit\xc3\xa4 (-suoloja) k\xc3\xa4ytet\xc3\xa4\xc3\xa4n p\xc3\xa4\xc3\xa4asiallisesti psykiatrian alan l\xc3\xa4\xc3\xa4kinn\xc3\xa4ss\xc3\xa4 esimerkiksi vaikeasti hoidettavien vakavien masennustilojen ja kaksisuuntaisen mielialah\xc3\xa4iri\xc3\xb6n hoidossa. N\xc3\xa4iss\xc3\xa4 litium alentaa itsemurhariski\xc3\xa4. Litiuml\xc3\xa4\xc3\xa4kkeet otetaan suun kautta. Litium kuuluu Maailman terveysj\xc3\xa4rjest\xc3\xb6 WHO:n luetteloon kaikkein t\xc3\xa4rkeimmist\xc3\xa4 perusterveydenhoidon l\xc3\xa4\xc3\xa4kkeist\xc3\xa4. Litiumsuolat luokitellaan mielialan tasaajiin ja vaikka niit\xc3\xa4 on k\xc3\xa4ytetty jo pitk\xc3\xa4\xc3\xa4n, niiden tarkka toimintatapa ei ole selvill\xc3\xa4._NEWLINE_Litiumilla on koko joukko tunnettuja sivuoireita, joiden esiintyvyys ja suhde l\xc3\xa4\xc3\xa4keannoksen kokoon vaihtelee suuresti. Yleisiin sivuoireisiin (esiintyvyys 1\xe2\x80\x9310\xc2\xa0%) kuuluvat lis\xc3\xa4\xc3\xa4ntynyt virtsaneritys, k\xc3\xa4sien vapina ja lis\xc3\xa4\xc3\xa4ntynyt janontunne. Vakaviin sivuoireisiin kuuluvat kilpirauhasen vajaatoiminta, vesitystauti ja litiummyrkytys. L\xc3\xa4\xc3\xa4kkeen pitoisuuden seurantaa veress\xc3\xa4 suositellaan mahdollisen myrkytyksen torjumiseksi. Jos se nousee liian korkeiksi, seurauksena voi olla ripuli, oksentelua ja korvien soimista. Raskauden aikana k\xc3\xa4ytetty litium voi aiheuttaa ongelmia lapselle. Sen sijaan imetyksen aikana siit\xc3\xa4 ei n\xc3\xa4yt\xc3\xa4 olevan haittaa. 1800-luvulla litiumia k\xc3\xa4ytettiin kihdin, epilepsian ja sy\xc3\xb6v\xc3\xa4n hoitoon. Mielisairauksien hoidossa sit\xc3\xa4 alettiin k\xc3\xa4ytt\xc3\xa4\xc3\xa4 vuonna 1948, kun John Cade alkoi hoitaa australialaisia potilaitaan litiumkarbonaatilla.\n_START_SECTION_\nL\xc3\xa4\xc3\xa4kek\xc3\xa4ytt\xc3\xb6\n_START_PARAGRAPH_\nLitiumia k\xc3\xa4ytet\xc3\xa4\xc3\xa4n ensisijaisesti kaksisuuntaisen mielialah\xc3\xa4iri\xc3\xb6n hoitamiseen. Jos muu hoito ei tehoa, sit\xc3\xa4 k\xc3\xa4ytet\xc3\xa4\xc3\xa4n joskus my\xc3\xb6s muissa tilanteissa, esimerkiksi vakavan masennuksen, skitsofrenian ja joidenkin lasten psykiatristen h\xc3\xa4iri\xc3\xb6iden hoitoon. Kun hoidetaan mielialah\xc3\xa4iri\xc3\xb6it\xc3\xa4, jollainen kaksisuuntainen h\xc3\xa4iri\xc3\xb6kin on, litium alentaa itsemurhariski\xc3\xa4. T\xc3\xa4t\xc3\xa4 hy\xc3\xb6ty\xc3\xa4 ei saada mill\xc3\xa4\xc3\xa4n muulla l\xc3\xa4\xc3\xa4kkeell\xc3\xa4. Litiumkarbonaatin tunnettu kauppanimi on Lito.\n_START_SECTION_\nKaksisuuntainen mielialah\xc3\xa4iri\xc3\xb6\n_START_PARAGRAPH_\nLitiumkarbonaattia ei pidetty aikaisemmin sopivana lapsille. Uudempi tutkimus on kuitenkin osoittanut sen tehon varhain alkaneen kaksisuuntaisen mielialah\xc3\xa4iri\xc3\xb6n hoitamisessa jopa niinkin nuorilla kuin kahdeksanvuotiailla lapsilla. Tarvittava annostus on hiukan alle myrkytystason, ja t\xc3\xa4m\xc3\xa4 vaatii tarkkaa veriarvojen seurantaa hoidon aikana. On jonkin verran n\xc3\xa4ytt\xc3\xb6\xc3\xa4 my\xc3\xb6s siit\xc3\xa4, ett\xc3\xa4 litiumkarbonaatista voisi olla hy\xc3\xb6ty\xc3\xa4 joidenkin kaksisuuntaista mielialah\xc3\xa4iri\xc3\xb6t\xc3\xa4 sairastavien huumeriippuvuuksien hoidossa.\n_START_SECTION_\nItsemurha\n_START_PARAGRAPH_\nJuomaveden luontaisesti korkea litiumpitoisuus on yhdistetty alhaisempiin itsemurhalukuihin.\n_START_SECTION_\nSeuranta\n_START_PARAGRAPH_\nLitiumia k\xc3\xa4ytt\xc3\xa4vien tulisi p\xc3\xa4\xc3\xa4st\xc3\xa4 s\xc3\xa4\xc3\xa4nn\xc3\xb6llisesti seerumikokeisiin, joissa seurataan kilpirauhasen ja munuaisten toimintaa, sill\xc3\xa4 l\xc3\xa4\xc3\xa4ke haittaa veden ja natriumin s\xc3\xa4\xc3\xa4tely\xc3\xa4 ja voi aiheuttaa elimist\xc3\xb6n kuivumista. Elimist\xc3\xb6n kuivuminen voi kuumuuden vallitessa johtaa litiumtasojen nousuun. Seurauksena on jano, kun elimist\xc3\xb6 alkaa menett\xc3\xa4\xc3\xa4 jatkuvasti vett\xc3\xa4 virtsan tiivistymisen h\xc3\xa4iriinnytty\xc3\xa4._NEWLINE_Kokoveren, plasman, seerumin tai virtsan litiumpitoisuutta voidaan mitata eri v\xc3\xa4lineill\xc3\xa4. Seerumin litiumpitoisuus on yleens\xc3\xa4 hyv\xc3\xa4ss\xc3\xa4 seurannassa tasolla 0,5\xe2\x80\x931,3\xc2\xa0mmol/l, mutta jos litiumia kertyy elimist\xc3\xb6\xc3\xb6n, pitoisuus voi olla 1,8\xe2\x80\x932,5\xc2\xa0mmol/l. 3\xe2\x80\x9310\xc2\xa0mmol/l merkitsee akuuttia yliannostusta._NEWLINE_Litiumsuoloilla hoitavan ja myrkyllisen annoksen v\xc3\xa4li on pieni. Niinp\xc3\xa4 sit\xc3\xa4 ei pid\xc3\xa4 m\xc3\xa4\xc3\xa4r\xc3\xa4t\xc3\xa4 ellei plasman litiumpitoisuutta voida seurata. Annostusta s\xc3\xa4\xc3\xa4det\xc3\xa4\xc3\xa4n niin, ett\xc3\xa4 plasman pitoisuudeksi saadaan 0,4 \xe2\x80\x941,2\xc2\xa0mmol Li\xe2\x81\xba/l n\xc3\xa4ytteess\xc3\xa4, joka on otettu 12 tuntia edellisest\xc3\xa4 annoksesta. Alhaisempia arvoja k\xc3\xa4ytet\xc3\xa4\xc3\xa4n yll\xc3\xa4pitohoidossa ja vanhemmilla potilailla, korkeampia taas lasten hoitamisessa.\n_START_SECTION_\nKilpirauhasen vajaatoiminta\n_START_PARAGRAPH_\nSuurimmalla osalla litiumia saavia potilaita kilpirauhasen toimintaa edist\xc3\xa4v\xc3\xa4n hormonin tasot nousevat, kun heille annetaan pistoksina tyreotropiinia vapauttavaa hormonia. Er\xc3\xa4\xc3\xa4n australialaistutkimuksen mukaan "Kilpirauhasen vajaatoiminnan esiintyvyys on litiumia saavilla kuusinkertainen verrattuna v\xc3\xa4est\xc3\xb6\xc3\xb6n yleens\xc3\xa4. Kilpirauhasen vajaatoiminta vuorostaan lis\xc3\xa4\xc3\xa4 kliinisen masennuksen kehittymisen riski\xc3\xa4."\n_START_SECTION_\nTeratogeenisyys\n_START_PARAGRAPH_\nLitium on my\xc3\xb6s teratogeeni eli se aiheuttaa syntym\xc3\xa4vikoja pieness\xc3\xa4 joukossa vastasyntyneit\xc3\xa4 vauvoja. Tapaustutkimukset ja useat seurantatutkimukset ovat osoittaneet mahdollisen esiintyvyyden Ebsteinin anomalian nimell\xc3\xa4 tunnetun synnynn\xc3\xa4isen syd\xc3\xa4nvian suhteen edellytt\xc3\xa4en, ett\xc3\xa4 litiumia on k\xc3\xa4ytetty raskauden aikana. Syd\xc3\xa4men kehitysh\xc3\xa4iri\xc3\xb6iden poissulkemiseksi siki\xc3\xb6n syd\xc3\xa4men kaikukuvaus kuuluu rutiininomaisesti litiumia k\xc3\xa4ytt\xc3\xa4ville \xc3\xa4ideille. Lamotrigiini vaikuttaa mahdolliselta litiumin vaihtoehdolta raskaana olevien hoidossa. Gabapentiini ja klonatsepaami voivat my\xc3\xb6s tulla kyseeseen paniikkia ehk\xc3\xa4isevin\xc3\xa4 l\xc3\xa4\xc3\xa4kkein\xc3\xa4 lastensaantivuosina ja raskauden aikana. My\xc3\xb6s valproaatti ja karbamatsepiini liitet\xc3\xa4\xc3\xa4n siki\xc3\xb6vaurioihin.\n_START_SECTION_\nNestehukka\n_START_PARAGRAPH_\nLitiumsuoloja k\xc3\xa4ytt\xc3\xa4ville nestehukka voi olla hyvin vaarallinen tila, erityisesti jos sen yhteydess\xc3\xa4 esiintyy munuaisten vajaatoimintaan liittyv\xc3\xa4 litiumin aikaansaama diabetes insipidus yhdess\xc3\xa4 polyurian kanssa. T\xc3\xa4h\xc3\xa4n voivat johtaa esimerkiksi leikkausta edelt\xc3\xa4v\xc3\xa4t nesterajoitukset tai tilanteet, joissa nesteit\xc3\xa4 ei saada, kuumuus, urheilutilanteet ja vaellukset. Nestehukka voi johtaa litiumin kertymiseen elimist\xc3\xb6ss\xc3\xa4 ja sit\xc3\xa4 kautta pitoisuuden nousuun. Toinen vaaratilanne on nopea nesteytys, kun k\xc3\xa4ytet\xc3\xa4\xc3\xa4n suurta m\xc3\xa4\xc3\xa4r\xc3\xa4\xc3\xa4 pelkk\xc3\xa4\xc3\xa4 vett\xc3\xa4. Se voi johtaa nopeasti hyponatremiaan, jossa veriplasman natriumpitoisuus alenee liikaa. My\xc3\xb6s t\xc3\xa4m\xc3\xa4 voi aiheuttaa litiumin kertymist\xc3\xa4 elimist\xc3\xb6\xc3\xb6n ja t\xc3\xa4ten sen pitoisuus elimist\xc3\xb6ss\xc3\xa4 kohoaa.\n_START_SECTION_\nToimintatapa\n_START_PARAGRAPH_\nLitiumin tarkkaa biokemiallista toimintaa mielialan tasaajana ei viel\xc3\xa4 tunneta._NEWLINE_Litium levi\xc3\xa4\xc3\xa4 keskushermostossa laajalle ja se toimii yhdess\xc3\xa4 monien v\xc3\xa4litt\xc3\xa4j\xc3\xa4aineiden ja vastaanottajien kanssa alantaen noradrenaliinin erityst\xc3\xa4 ja lis\xc3\xa4ten serotoniinin tuotantoa. Toisin kuin monet muut psykoaktiiviset aineet, Li\xe2\x81\xba ei yleens\xc3\xa4 hoitotasolla aiheuta terveille henkil\xc3\xb6ille mit\xc3\xa4\xc3\xa4n selvi\xc3\xa4 psykotrooppisia oireita (kuten euforiaa). On ehdotettu, ett\xc3\xa4 prostatan hapan fosfataasi voisi olla yksi litiumhoidon kohteista, sill\xc3\xa4 fosfataasin est\xc3\xa4misen litiumilla on osoitettu est\xc3\xa4v\xc3\xa4n PARP-1:\xc3\xa4._NEWLINE_Litium voi my\xc3\xb6s lis\xc3\xa4t\xc3\xa4 neuronien serotoniinin erityst\xc3\xa4 aivoissa. Rotan Raphe-tumakkeen seratoenergisten neuronien tumalla on tehty tutkimuksia, joissa niit\xc3\xa4 on k\xc3\xa4sitelty litiumilla. Niiss\xc3\xa4 k\xc3\xa4vi ilmi, ett\xc3\xa4 serotoniinin eritys depolarisaatiossa lis\xc3\xa4\xc3\xa4ntyi litiumilla k\xc3\xa4sitellyiss\xc3\xa4 neuroneissa verrattuna samaan depolarisaatioon ilman litiumia._NEWLINE_Vuonna 2007 esitettiin toinen toimintatapa: litium saattaa toimia yhdess\xc3\xa4 typpioksidin kanssa keskushermoston viestien v\xc3\xa4lityksess\xc3\xa4, jolla on keskeinen merkitys hermoston muokkautuvuudelle. Typpioksidij\xc3\xa4rjestelm\xc3\xa4 saattaisi olla yhteydess\xc3\xa4 litiumin antidepressiivisen ominaisuuden kanssa Porsoltin testiss\xc3\xa4, jossa hiiri\xc3\xa4 pakotettiin uimaan. Siin\xc3\xa4 havaittiin my\xc3\xb6s ett\xc3\xa4 NMDA-reseptoreiden toiminnan est\xc3\xa4minen lis\xc3\xa4\xc3\xa4 litiumin masennuksenest\xc3\xa4j\xc3\xa4n kaltaisia ominaisuuksia testiss\xc3\xa4 uimaan pakotetuilla hiirill\xc3\xa4, joka viittaa NMDA-reseptoreiden/NO-signaalien mahdolliseen osallisuuteen litiumin toiminnassa t\xc3\xa4ss\xc3\xa4 kokeessa, joka mallintaa opittua avuttomuutta el\xc3\xa4imill\xc3\xa4. Litium est\xc3\xa4\xc3\xa4 apoptoosia ja pident\xc3\xa4\xc3\xa4 solujen el\xc3\xa4m\xc3\xa4\xc3\xa4, jotka ovat hermoja suojelevia ominaisuuksia.\n_START_SECTION_\nHistoria\n_START_PARAGRAPH_\nJo antiikin Kreikan aikoihin litiumia sis\xc3\xa4lt\xc3\xa4v\xc3\xa4\xc3\xa4 l\xc3\xa4hdevett\xc3\xa4 tiedet\xc3\xa4\xc3\xa4n k\xc3\xa4ytett\xc3\xa4neen "pahan mielen" ja "kiihtymyksen" hoitoon. Litiumia k\xc3\xa4ytettiin 1800-luvulla ensin kihdin hoitamiseen sen j\xc3\xa4lkeen, kun l\xc3\xa4\xc3\xa4k\xc3\xa4rit olivat todenneet, ett\xc3\xa4 ainakin laboratorio-oloissa litiumilla pystyttiin sulattamaan munuaisista eristettyj\xc3\xa4 virtsahappokiteit\xc3\xa4. Ihmisen elimist\xc3\xb6ss\xc3\xa4, t\xc3\xa4h\xc3\xa4n tarvitiin kuitenkin myrkyllisi\xc3\xa4 m\xc3\xa4\xc3\xa4ri\xc3\xa4. Koska vallitsevat teoriat yhdistiv\xc3\xa4t ylenpalttisen virtsahappoerityksen tietynlaisiin h\xc3\xa4iri\xc3\xb6ihin, joihin kuuluivat masennus ja maaniset h\xc3\xa4iri\xc3\xb6t, tohtori Carl Lange Tanskassa ja William Alexander Hammond New Yorkissa alkoivat k\xc3\xa4ytt\xc3\xa4\xc3\xa4 litiumia manian hoitamiseen 1870-luvulta alkaen. 1900-luvun alkaessa litiumin k\xc3\xa4yt\xc3\xb6st\xc3\xa4 psykiatristen potilaiden hoidossa luovuttiin, sill\xc3\xa4 teoria mielialah\xc3\xa4iri\xc3\xb6ist\xc3\xa4 kehittyi ja k\xc3\xa4sitys "aivokihdist\xc3\xa4" katosi. On my\xc3\xb6s ehdotettu, ett\xc3\xa4 l\xc3\xa4\xc3\xa4keteollisuus olisi ollut haluton investoimaan l\xc3\xa4\xc3\xa4kkeeseen, jota ei voitu patentoida, edelleen valmistettiin kuitenkin joukkoa litiumvalmisteita munuaiskivien ja "virtsan korkean virtsahappopitoisuuden" kontrollointiin. Kun v\xc3\xa4hitellen kertyi tietoa liiallisen natriumin k\xc3\xa4yt\xc3\xb6n merkityksest\xc3\xa4 korkean verenpaineen ja syd\xc3\xa4ntaudin synnyss\xc3\xa4, litiumsuoloja m\xc3\xa4\xc3\xa4r\xc3\xa4ttiin potilaille k\xc3\xa4ytett\xc3\xa4v\xc3\xa4ksi tavallisen ruokasuolan sijaan. Kun t\xc3\xa4m\xc3\xa4n menettelyn aiheuttamista sivuseurauksista ja kuolemista oli julkistettu yksityiskohtainen selostus, sek\xc3\xa4 k\xc3\xa4yt\xc3\xa4nne ett\xc3\xa4 itse litiumin myynti kiellettiin vuonna 1949.\n_START_SECTION_\nTutkimus\n_START_PARAGRAPH_\nLitium saattaa suojata aivoja ja edist\xc3\xa4\xc3\xa4 harmaan aivoaineen muodostumista aivokuorella sek\xc3\xa4 est\xc3\xa4\xc3\xa4 ja hidastaa Alzheimerin taudin, vanhuuden dementian ja Parkinsonintaudin etenemist\xc3\xa4. ALS-taudin suhteen se ei kuitenkaan ole vaikuttanut my\xc3\xb6nteisell\xc3\xa4 tavalla.'